Q=0	C=0	SS=0	LS=0	PS=0	DC=0	LC=0	SD=0	BS=2	G0=59	G1=36	G2=12	DLID=ctd_Latn	BODY=Khua ~ T. Sawm Lian :: ZOMI DAILY\nKhua ~ T. Sawm Lian\nposted on 31 January 2017 at 3:00 am Lomkholna: Article, Sawmlian\nKhua thupina hang pen Tuuno ahihna thu la in gen a, lamdang mahmah hi. Tua a tawntunga thu maan omsa i gen ma-in, lei lama khuate bangin thupisak a, khua zahtakhuaina bangte hiam cih leh, bangci bangin khua om ding hiam cih na ngaihsun ngei hiam?\nLungdambawl leh kum thak hong tun ciangin i delh tantan uh pen Lungdambawl leh kum thak hi lo hi. Koi mun peuhah om leng Lungdambawl leh kum thak om khin hi. Khua sunga car, T.V, leh biakinn cih lam zong hi lo hi. Tuate pen ei khua sangin mi’ khua-ah tamzaw a, ahih hangin ‘ei’ khua-ah zang dingin mun gamla pipi panin i delh tantan hi. Khua bekbek pen i delh hi lo-a, a mihing omte ahi i delh uh. Mihing leltak maw? Mihing bekbek a lunggulh hi leng, i khua sangin mi’ khuaah mihing tamzaw pek hi. Tuabang mihing tamzawkna munah i thawmhau/lungzuang uh a, tua manin i khua sese-ah zat i ut hi. Mihing tektek zong, i lungsim kibatpihte omkhopna muna tuate tawh zatkhop a ki-ut ahi hi.\nTua i lungsim kinaipih mite lakah zong ciah a nuamsak mahmah pen a sunga om khangnote nuntakzia ahi hi. Khua pawlkhat, tangvalte in nuamsa diak uh a, kisap leh lunggulh dang nei lo bangin om uh a, amau bek hi loin a khua veng tangvalte tawh zong kithutuak uh hi. Nungakte in tangval zukham a thupisimlohna khua-ah tangvalte in zu kham ngei lo uh hi. Nidang lai hun pek panin tuhun ciang dongah nungakte in khuasung nuntakzia-ah nakpi’n mawhpuakna nei-in, thu genden uh hi. A khatvei nuih bekbek un zong khua nuamsak a, kikhawm dinga a kizawn uh leh, misi inn lam zuana kinawh taka a pai uh khawng, tangval genloh, naupang neucik pan kipan teeksia dongin khentuam nei lo-a a hopih nopna bek uh zong, sum a lei theihloh a manpha mahmah ahi hi. Tua bang nungak a omlohna munah tua muna tangvalte in khuadang nungak zi dingin nei nuam mahmah uh hi.\nKhua pen kibang kim thei lo a, khua dangin a neih khat uh pen khua pawlkhat in nei lo a, a omna mun tawh kisaiin a hampha deuh khua leh a hamsia deuh om lo theih lo hi. Ahih hangin lungnuam taka nungakte leh naupangte a nuih ziahziah theihna khua in, mi khua neih bang nei kim kei mahleh lungnopna, nopsakna leh khua kimakaihna hoih neiin, a sunga mite suakta cih kithei a, tua bang omna khua pen khantoh gim nam mahmah hi.\nKhua sungah bangci banga na thupi leh hoih omin, a sunga teeng mite a hauh mahmah uh hangin, khua sungah tangval a kitot/kilai den a, zu leh guihtheih khamtheih tawh a kidiahna khua pen nuam ngei lo hi. Kisinsakna hoih om lo cih kilangsak mahmah a, gual-elna maan a nei lo khua ahihna kician mahmah hi. MLA pil leh pilloh sangin, i khua sunga tangvalte thukikup hoih leh hoihloh, thupi leh thupilohah i khua dinmun kilangkhiazaw hi. Tangval paikhawmte in mailam kalsuanzia ding kidemna maan, pilna leh khantohna thu a kikupna khua pen khangto a, tua khua sunga nungak melhoihte in khua dangah pasal nei lo hamtang hi. Tangval paikhawmte kithukup a thupi kei a, khantohna vai leh khuasung hoih nading a gen kei uh leh, khua sunga nungak melhoih, “Kei longal” a kicite, khua dang tangvalte in hong guksak nuam mahmah hi. Tua manin khangnote nuntakzia pen khua limlang poimawh penpen ahi hi.\nKum upate leh mi kaamsiate\nKum upa, teekte leh mibang lote i etdan panin khua mel kilang mahmah hi. Teekte in zahtakna a ngahlohna, thupi ngaihsut a ngaihlohna, piteek puteekte, phawkna leh hehpihna a omlohna khuain thupha ngah ngei lo uh hi. Tua mah bangin, mibang lo, mi poi simmawh a, ahihna ngeina uh sanga siazaw leh hoih lozaw ding a kiniam-etna mun pen zahtakhuai ngei lo hi. Biakinn sungah kum lam upate tut nading tuam bawlsak lo a, tuphah hoih lo-a a kitutsakna mun leh kum lama upate a kiphawklohna mun, a ngaihsutna uh leh hoihsakte a kizatlohna munah kithutuaklohna leh kilangbawlna om nuam a, Pasian nasepna thupi om thei lo hi. Kum lama upate, tal kolhte, sam kangte, piteek puteek leh mittawte’ zat ciangkhutte pen bangci ngaihsut i hiam? Hihte pen eima deihna hanga khua-a om hi lo a, a kipelh thei lo, ama ut hunhuna innkuan khempeuh a pha ‘misi kuang’ tawh kibang hi. Misi kuang leh si luang ciang beka phatuamngai a, uzawte leh mibang lote a neu-et khua-in thupha ngah taktak lo hi.\nUzawte zahtakna, mibang lote thupisimna, leh makai masate zahtakna lamah khanlawh kisam hi. I khua phutcilte kuate hiam? Bang lungsim pua-a khua na phut uh hiam? Tua lungsim pen khangthakte in a muban uh hiam? cihte pen i ngaihsun ngei hiam? Mikangte in, “Take it for granted” a cih uh, i ngah ding omsa a koih bangin i kingaihsun uh a, tua i ngah hamphatnate i ngah theih nadinga mi masate sep gimna leh kipiakna theihpih kisam hi. Zum le hiam, mihing leh sa lauhuai kalah, i khua-ah mei mit loin bul na pan uh a, a hai mahmah uh hangin a suan leh khakte uh buh le bal, neih le lamah kisikzo-in, nuntak nuamsa uh hi. Nuam taka khua sungah kilem taka i tenkhop theih nadinga a kipiakna uh thupi mahmah hi. Pawlpi zong a phutcilte ngaihsutna leh ngimna pen tuhun ciangin a kiphawk ban hiam? A kipiakkhiatna sate uh bangci bangin i ngaihsun hiam? Pawlpi phut cil mite suan le khakte pen a kilawm lo(!) zah dongin Pasian in thupha pia mawk hi. Mi masa, khua leh pawlpi phut cilte’ lametna leh lunggulhna a tangtungsak lo kua hiam? Khangluite kimawhsak thei lo ding a, tuhuna khangthakte mawhpuakna ahi hi. Mi masate sepkhiatsa tengah nuamsa-in, eima om munah nuam i sa khom mahmah uh a, om maimai leh neek lim lamah tai kidemin, tua banga nuntak pen khantohna danin i tuat uh hi. Tua lamah i kitaiteh lai takun, khua tampi pen khutdawh omkhopna, khua zahpihhuai leh mite pumvak khua kisuak mawk hi.\nKhua tampi minsiatna pen, eima khut sunga buhtang sang a khua dangte khut sunga buhtang lian muhzawkna hi nuam mahmah hi. Khua vengte ngahloh Pasian thupha i ngahte kimuhloh bawlin, khua vengte sanga i niamkiatna lai i uanggen uh hi. “Ko khua bel…” i cici uh a, i khua sunga mi hoih leh lawhcinna a ngahte bangmahin ngaihsun loin, i thupisim kei pongmawk uh a, khua dang mi ahih naak leh i thupi ngaihsutzaw pong uh hi. Pawlpi sungah nidanglai huna paidan ngeina bek thupi ngaihsutin, ciindan thak leh ngaihsutna thak om leh lungsim kawciik takin omin, suaktakna kikhakcip thei hi. Thakhat thu-a kalsuandan leh paidan laih pah saisai a hoihloh hangin, leitung khantohna tawh kituakin damdamin i kalsuanzia i heeksiam kisam a, a hoihzaw ding ngaihsutna tawh na khatpeuh a kigen ciangin lungsim tangzai tak tawh i maingat (response) kisam hi. Khantoh nading khatpeuh omin, bul kipan thak ding hi leh, “I khua nuntakzia hi kei; Nidanga i cihdan hi kei” ciin i phun pah uh a, khantoh nading nasep ding a om ciangin lungsim kihong taka om sangin, i kikhakcip uh a, khantohna in a kha zaakin hong lenmangsan zel a, mi kiban zo lo pah hi.\nKisap a theician khua\nHun khat laiin singtang khua nuam mahmah khatah ka pai hi. A khua lut nading uh nuamin mun zaang, tawlngak nading a lem mahmah omin, a laiah sing lianpi khat om a, khuapi mite adingin tua sing nuaia tawldam a, huihvot nung hiauhiau diik pen nuamin khiatlahhuai mahmah a, tua khua pen phakden uthuai liang hi. Ahih hangin a khua neite in a manphatna leh kisapna thei lo uh a, tua sing pen phuk ding leh, tua munah community hall lam ding hoih sa uh a, kumpi tungah zong hall sak nading ngen uh hi.\nKhua tuakcil a tuabang mun nuam leh tawldam nading singliim a om pen tua khua mite in a khua-uh a nuamsak leh a thupisak ahih lam theiban lo uh hi. Community hall pen lam ding uh hileh, kumpi in tua ding sum a kisamzah pia pah thei lo ding a, kum 5 sungin zong zo khol lo ding uh hi. A sa zo phial uh zongin hoih loin, i gam sunga community hall sia pipite laka khat hi lel ding hi. Tua banah manpha takin a zang ding uh hiam? Hall a neihna uh hangin ging pipi a lasa leh politiciante zuau gen bek ngaikhia mai thei uh hi. A khua mipite in hall sangin a kisap zawk uh pen tuikhuk hoih, siavuan leh siamah banah, nuntak nadinga kisinsakna hoih ahi hi. Khua manphatna a dausak leh niamsakna (lama khantoh sawmna), leh khua kisap sangin khua vengte tawh kidemna cih bang maimai i buaipih gawp ding lauhuai mahmah hi. Khua kisap mahmah sanga block president meetpih theih ahihna hanga kisam lopi-a i ngah uh bangzah takin a tam tam?\nKhuasung leh pawl sung vaihawmte in mipi phattuam nading a theihcet uh kisam hi. Amau inn pan kigamla lo cih man hiam, amau veng dinga phatuam bek ding hiam a ngaihsun mi’ ukna nuaiah khantohna leh kithutuakna om thei lo hi. Amau innkuan, a mau bawng, amau beh bekbek a ngaihsun mite makaihna nuaiah kilemna om thei lo a, ko, no, nang, kei a ci makaite in amakaihte khantoh ding sangin kilemlohna piangsak zawsop hi. Kisap sanga khat le nih meet nading bek ngaihsutna tawh kimakaihna pen cimtakhuai hi.\nHih leitungah zong Tuuno Kumpi’ omna mun peuhpeuh – mun nuam, mun thupi leh mun zahtakhuai hiden ding hi. Tuuno Kumpi omna khuapi tun ding lunggulh taktak i hih leh, hih leitunga eima khua tekah, Pasian zahtakna leh itna, a kineihtawm hi lo lungsim cihtakna taktak tawh eimau khua tek pen deihsakna pia thakin, puahin zuunin, a khantoh theih nadingin hanciam ciat ni.\n(Hih thu pen Vanneihtluanga in a gelh, pawlkhat ka behlap ahi hi. Daihna Cabin || May 2012)\nPrevious: Christian Hymn te’ tangthu: Nang Tawh Naizaw Nuam Ing!\nNext: USA ah Kawlgammi khat mawtaw Accident in si ~ ZD\nItaly gammi khat Buddha Tattoo hangin Kawlgam pan ki hawlkhia ~ ZD\nCingno kiang a laikhak (2) ~ Tg. Kham Khual\nWisconsin ah Vote simthakna dingin amapang Stein in sum $3.5 Million beisak ~ TK Lian